Световно първенство по шахмат

Световното първенство по шахмат е състезание, определящо световния шампион по шахмат. Провежда се официално от 1886 г. От 1946 г. се организира от Световната шахматна федерация (ФИДЕ). Преди това световният шампион се е определял с мач между претендент и настоящия световен шампион, като двамата договаряли условията на провеждане на мача.
От 1993 до 2005 г. се провеждат паралелно две световни първенства, които излъчват двама шампиони – на ФИДЕ и на Професионалната шахматна асоциация (ПША), основана от Гари Каспаров. От 2006 г. след като ПША престава да съществува, се играе обединителен мач между тях и шампионът отново е само един.
Шампионатите са провеждани по различни, често променяни системи – най-често чрез финални мачове за титлата между действащия шампион и претендент, който също е определян по различен начин. В повечето случаи изгубилият шампион е имал право на реванш срещу спечелилия претендент. Някои първенства са провеждани като финални турнири с повече шахматисти, които играят всеки срещу всеки (1948, 2005 г.) или по двойки с директно елиминиране (1999 – 2004).
През 1993 г. тогавашният световен шампион Гари Каспаров и претендентът за титлата Найджъл Шорт според регламента на ФИДЕ трябва заедно да определят града, който да бъде домакин на срещата за световно първенство. Президентът на ФИДЕ Флоренцио Кампоманес не се съобразява с това и нарушава правилата като еднолично избира и обявява Манчестър за домакин на мача. В отговор Каспаров и Шорт протестират и отказват да играят срещата под патронажа на ФИДЕ, като напускат федерацията. Те основават Професионална шахматна асоциация (ПША) и под нейната егида организират мача за световната титла по шахмат. В резултат на това ФИДЕ лишава Каспаров от титлата „световен шампион по шахмат“ и насрочва мач за нея между Анатолий Карпов и Ян Тиман – последните двама претенденти, които Шорт е победил и по това време имат най-високата класация в шахмата (коефициент ЕЛО) след Каспаров и Шорт. Карпов побеждава и така си връща титлата на ФИДЕ от Каспаров, който обаче продължава да счита себе си за истински световен шампион, защото защитава титлата си в мача с легитимен претендент – Шорт. За пръв път в историята през 1993 г. има едновременно двама световни шампиони. Така от 1993 до 2005 г. се организират две версии на световни първенства – на ФИДЕ и на ПША.
През 1999 г. ФИДЕ променя правилата като отнема правото на световния шампион да защитава титлата си в мач срещу претендент. Тогавашният шампион Анатолий Карпов протестира и отказва да участва в шампионата на общо основание като влезе в играта още от самото начало на турнира. Така бива лишен от титлата. С това Карпов става единственият световен шампион, който е спечелил и изгубил титлата служебно без да е играл за нея. През 1999–2004 г. ФИДЕ провежда световни шампионати по системата на директното елиминиране по двойки без никакви привилегии от класирането на последното първенство. В резултат на това шампионът се сменя почти всяка година.
Каспаров защитава своята световна титла срещу Ананд в мач, проведен през септември 1995 г. в Световния търговски център в Ню Йорк, като го печели с 10,5 – 7,5.
От 1996 г. ПША престава да съществува в резултат на загубата на спонсора поради грешката на Каспаров (той поисква спонсорство от конкурент на главния спонсор) и титлата става известна като „световен шампион по класически шах“.
През 2000 г. Владимир Крамник печели мача за титлата на ПША срещу Каспаров и се придържа към неговите основания и същата гледна точка.
До 2006 г. има едновременно двама световни шампиони. През 2006 г. с мача между двамата шампиони Веселин Топалов и Владимир Крамник се постига обединение и отново има само един световен шампион.
На 20 юли 2022 г. Магнус Карлсен обявява, че няма да защитава отново титлата си срещу същия претендент Ян Непомнящий. След като шампионът официално потвърждава писмено решението си, ФИДЕ определя мач за титлата между първия и втория в Турнира на кандидатите Ян Непомнящий и Дин Лижън през април 2023 г., като Карлсен губи титлата, когато мачът приключи.
На 30 април 2023 г. Дин Лижън става 23-ият световен шампион по класически шахмат, след равенство 7:7 в редовните партии и 3 ремита и победа в четвъртата партия от тайбрека на бърз шах срещу Ян Непомнящий. Той е първият шахматист от Китай, спечелил световната титла.
Следващото световно първенство се провежда през 2024 г. Мачът за титлата е от 25 ноември до 12 декември 2024 г. в Сингапур. Претендентът Гукеш Доммараджу от Индия побеждава Дин Лирен в последната, 14-та партия и спечелва мача със 7½:6½ точки. Така на 18 години 6 месеца и 13 дни той става вторият най-млад световен шампион по шах след Руслан Пономарьов, който на 23 януари 2002 г. поставя абсолютния рекорд, като печели титлата точно с 3 месеца по-млад – на 18 години 3 месеца и 13 дни.